## Odluka o provođenju međunarodnih mjera utvrđenih Rezolucijom Vijeća sigurnosti Ujedinjenih naroda 1988 (2011) i 2082 (2012) u svezi sa sankcijama protiv članova organizacije Talibana i drugih pojedinaca, skupina, gospodarskih subjekata i entiteta koji se s njima povezuju

### NN 23/2013 (25.2.2013.), Odluka o provođenju međunarodnih mjera utvrđenih Rezolucijom Vijeća sigurnosti Ujedinjenih naroda 1988 (2011) i 2082 (2012) u svezi sa sankcijama protiv članova organizacije Talibana i drugih pojedinaca, skupina, gospodarskih subjekata i entiteta koji se s njima povezuju

VLADA REPUBLIKE HRVATSKE

386

Na temelju članka 4. Zakona o međunarodnim mjerama ograničavanja (»Narodne novine«, broj 139/2008), Vlada Republike Hrvatske je na sjednici održanoj 21. veljače 2013. godine donijela

ODLUKU

O PROVOĐENJU MEĐUNARODNIH MJERA UTVRĐENIH REZOLUCIJOM VIJEĆA SIGURNOSTI UJEDINJENIH NARODA 1988 (2011) I 2082 (2012) U SVEZI SA SANKCIJAMA PROTIV ČLANOVA ORGANIZACIJE TALIBANA I DRUGIH POJEDINACA, SKUPINA, GOSPODARSKIH SUBJEKATA I ENTITETA KOJI SE S NJIMA POVEZUJU

I.

Ovom Odlukom provode se mjere utvrđene rezolucijama Vijeća sigurnosti Ujedinjenih naroda 1988 (2011) i 2082 (2012) u svezi sa sankcijama protiv članova organizacije Talibana, i drugih pojedinaca, skupina, gospodarskih subjekata i entiteta koji se povezuju s Talibanima i navedeni su na sankcijskoj listi (u daljnjem tekstu: Popis), koju vodi i održava Odbor za Talibane Vijeća sigurnosti Ujedinjenih naroda.

II.

Nadležno tijelo Republike Hrvatske zamrznut će bez odlaganja fizičkim i pravnim osobama iz točke I. sva financijska sredstva i drugu financijsku imovinu ili gospodarske resurse tih pojedinaca, skupina, pravnih osoba i subjekata, uključujući sredstva proizašla iz imovine koja je u njihovom posjedu ili pod njihovom izravnom ili neizravnom kontrolom ili osoba koje djeluju u njihovo ime ili po njihovim uputama i osigurati da niti ova niti bilo koja druga sredstva, financijska imovina ili gospodarski resursi nisu izravno ili neizravno učinjeni dostupnima u korist takvih osoba od strane njihovih državljana ili osoba na državnom području Republike Hrvatske.

III.

Navedene mjere ne odnose se na imovinu, financijska sredstva i gospodarske resurse za koje je nadležno tijelo Republike Hrvatske odredilo:

(a) da su nužni za pokrivanje osnovnih potreba, uključujući i plaćanje hrane, najamnine ili hipoteke, lijekova i liječenja, poreza, premija osiguranja, te naknade za režije, ili isključivo za plaćanje primjerenih stručnih honorara ili za povrat troškova nastalih vezano uz pružanje pravnih usluga ili honorara ili troškova usluga za redovito držanje ili održavanje zamrznutih financijskih sredstava ili druge financijske imovine ili gospodarskih resursa, nakon što nadležno tijelo Republike Hrvatske dostavi Odboru za Talibane obavijest o namjeri da, kad je to primjereno, odobri pristup tim financijskim sredstvima, drugoj financijskoj imovini ili gospodarskim resursima, ako u roku od tri radna dana od takve obavijesti odgovarajući Odbor ne donese negativnu odluku;

(b) da su nužni za pokrivanje izvanrednih troškova, pod uvjetom da je Ministarstvo vanjskih i europskih poslova Republike Hrvatske o takvoj odluci obavijestilo Odbor za Talibane i da je on odobrio takvu odluku.

IV.

Zabranjuje se ulazak ili prolazak preko državnog područja Republike Hrvatske članovima organizacije Talibana i drugim pojedincima, skupinama, gospodarskim subjektima i entitetima koji se s njima povezuju i navedeni su na Popisu koju vodi i održava Odbor za Talibane.

Mjere nametnute ovom točkom ne obvezuju Republiku Hrvatsku da svojim državljanima odbije ulazak ili da od njih zatraži da napuste državno područje Republike Hrvatske, niti će se primjenjivati kad su ulazak ili prolaz preko državnog područja Republike Hrvatske nužni za provedbu sudskog postupka ili kad Odbor za Talibane, razmatrajući pojedinačne predmete, utvrdi kako je takav ulazak ili prolaz opravdan.

V.

Zabranjuje se pravnim i fizičkim osobama izravna ili neizravna opskrba, prodaja ili prijenos osobama, skupinama, gospodarskim subjektima ili entitetima navedenima na Sankcijskoj listi 1988. za Talibane s državnog područja Republike Hrvatske ili od strane državljana Republike Hrvatske ili korištenjem plovila ili zrakoplova pod zastavom Republike Hrvatske, oružja i s oružjem povezanih materijala svih vrsta, uključujući i oružje i streljivo, vojna vozila i opremu, paravojnu opremu i pričuvne dijelove za navedeno, kao i davanje tehničkih savjeta, pomoći ili obuke, koji se odnose na vojno djelovanje.

VI.

Radnje ili postupanje koji upućuju na to da su neka osoba, skupina, gospodarski subjekt ili entitet povezani s organizacijom Talibana uključuje:

(a) sudjelovanje u financiranju, planiranju, omogućavanju, pripremi ili izvršenju radnji, ili u djelovanju, zajednički s njima, pod njihovim imenom, u njihovo ime ili kao potpora istima;

(b) opskrbu, prodaju ili prijenos oružja i srodne vojne opreme;

(c) novačenje za njihove potrebe; ili

(d) drukčije podržavanje postupaka ili aktivnosti utvrđenih osoba i drugih pojedinaca, skupina, pravnih osoba i subjekata povezanih s Talibanima. Svaka pravna osoba ili subjekt u vlasništvu ili pod izravnom ili neizravnom kontrolom takvog pojedinca, skupine, pravnih osoba ili subjekata na Popisu može se odrediti za upis na Popis.

Sredstva financiranja ili potpore uključuju, ali nisu ograničena na korištenje prihoda koji potječu od nezakonitog uzgoja, proizvodnje i trgovine opojnih droga i njihovih prekursora koji su potekli iz ili prošli kroz Afganistan.

VII.

Zabrana se primjenjuje na financijske i gospodarske resurse bilo koje vrste, uključujući, bez ograničenja, one korištene za pružanje internetskih usluga ili povezanih usluga, korištenih za potporu Talibanima na Popisu, te drugih pojedinaca, skupina, pravnih osoba i subjekata povezanih s njima, kao i ostalih pojedinaca, skupina, pravnih osoba i subjekata povezanih s Talibanima, koji predstavljaju prijetnju miru, stabilnosti i sigurnosti Afganistana.

Zabrana se primjenjuju i na plaćanje otkupnine pojedincima, skupinama, pravnim osobama ili subjektima koji se nalaze na Popisu.

VIII.

Republika Hrvatska može dopustiti priljeve na zamrznute račune u korist uvrštenih pojedinaca, skupina, pravnih osoba ili subjekata povezanih s Talibanima, pod uvjetom da su i ti priljevi zamrznuti.

IX.

Republika Hrvatska će Odboru za Talibane dostaviti sva poznata imena pojedinaca, skupina, pravnih osoba i subjekata koji, na bilo koji način, sudjeluju u financiranju ili podržavanju postupaka ili aktivnosti opisanih u točki VI. ove Odluke te detaljan sudski zapisnik.

X.

Pojedinci i subjekti koji traže brisanje s Popisa, bez potpore Republike Hrvatske, mogu podnijeti takve zahtjeve Središnjoj točki osnovanoj rezolucijom 1730 (2006) Vijeća sigurnosti Ujedinjenih naroda, čija se adresa s obrascem za upućivanje zahtjeva za brisanje s Popisa za Talibane, nalazi na mrežnim stranicama Ministarstva vanjskih i europskih poslova ispod podnaslova: Focal Point za de – listing – Talibani, a nalazi se i u Prilogu I. ove Odluke.

XI.

Nadležno tijelo Republike Hrvatske dostavit će nakon zaprimljenog obrazloženog prijedloga Odboru zahtjev za brisanje s Popisa Odboru za Talibane.

XII.

Nakon što Odbor donese odluku o brisanju nekog imena obavijestit će nadležno tijelo Republike Hrvatske koje će putem Obavijesti objavljene na internetskim stranicama Ministarstva vanjskih i europskih poslova, obavijestiti predmetne pojedince ili subjekte o brisanju s Popisa.

XIII.

Ažurirana sankcijska lista za Talibane, nastala temeljem rezolucije iz točke X. ove Odluke, ažurirat će se putem mrežnih stranica Ministarstva vanjskih i europskih poslova: http://mvep.hr/sankcije.

Svaka daljnja promjena na listi za Talibane i u prilozima ažurirat će se putem mrežne stranice Ministarstva vanjskih i europskih poslova: http://mvep.hr/sankcije.

XIV.

Za provedbu ove Odluke nadležna su tijela državne uprave i tijela s javnim ovlastima te druge pravne ili fizičke osobe u okviru svoje nadležnosti, u skladu sa Zakonom o međunarodnim mjerama ograničavanja (»Narodne novine«, broj 139/2008) te sukladno Odluci o načinu provođenja međunarodnih mjera ograničavanja raspolaganja imovinom (»Narodne novine«, broj 78/2011).

XV.

Ova Odluka stupa na snagu osmoga dana od dana objave u Narodnim novinama.

Klasa: 022-03/13-04/49

Urbroj: 50301-21/21-13-6

Zagreb, 21. veljače 2013.

Predsjednik

Zoran Milanović, v. r.

**PRILOG I.**

Adresa Središnje točke za brisanje sa sankcijskih lista uspostavljene Rezolucijom Vijeća sigurnosti Ujedinjenih naroda 1730 (2006):

Focal Point for De-listing

Security Council Subsidiary Organs Branch

Room TB-08041B

United Nations

New York, N.Y. 10017

United States of America

Tel. +1 917 367 9448

Fax. +1 212 963 1300/3778

Email: delisting@un.org

Adresa Ministarstva vanjskih i europskih poslova:

Ministarstvo vanjskih i europskih poslova

Uprava za multilateralne poslove i globalna pitanja

Trg N. Š. Zrinskog 7-8

10000 Zagreb

Republika Hrvatska

Tel: 01/4569 952

Fax: 01/4597 416

E-mail: multilaterala@mvep.hr

23 25.02.2013 Odluka o provođenju međunarodnih mjera utvrđenih Rezolucijom Vijeća sigurnosti Ujedinjenih naroda 1988 (2011) i 2082 (2012) u svezi sa sankcijama protiv članova organizacije Talibana i drugih pojedinaca, skupina, gospodarskih subjekata i entiteta koji se s njima povezuju

Odluka, NN 23/2013-386